[Foto’s] Bejaarde man, trokbestuurder sterf in botsingDie vragmotor wat teen die brug gebots het. Foto: Rescue Care. Twee mans is Dinsdag dood in ŉ kettingbotsing op die M7 in Durban. Garrith Jamieson, operasionele direkteur van Rescue Care, het gesê die gru-botsing het omstreeks 11:15 op die M7-Oos by die kruising onder ‘n brug by die N2-wisselaar plaasgevind. “ŉ Swaarvoertuig het teen twee voertuie en nog ŉ swaarvoertuig gebots, voordat die bestuurder beheer verloor en teen die brug gebots het,” het Jamieson gesê. Die bestuurder van die vragmotor en ŉ bestuurder van een van die voertuie, ŉ 83-jarige man, was in die wrakke vasgekeer. “Beamptes van Durban se brandweer en die Durban-polisie se reddingseenheid en verskeie nooddienste het hulle na die toneel gehaas. Die bejaarde man is gou uit die voertuig gesny en het ŉ skielike hartstilstand gehad. Rescue Care het tevergeefs probeer om hom by te bring en ná ŉ poging van 30 minute is hy op die toneel dood verklaar.” Die vragmotorbestuurder is ook op die toneel dood verklaar. “Die ander vragmotor se bestuurder het geringe beserings opgedoen. Hy is op die toneel behandel en na ŉ nabygeleë hospitaal geneem. Die oorsaak van die ongeluk word deur die polisie ondersoek. Die volgende foto’s is deur Netcare 911 verskaf: